CELEX: 32016R1851
Language: sk
Date: 2016-06-14 00:00:00
Title: Delegované nariadenie Komisie (EÚ) 2016/1851 zo 14. júna 2016, ktorým sa prijíma program ad hoc modulov na roky 2019, 2020 a 2021 pre výberové zisťovanie pracovných síl podľa nariadenia Rady (ES) č. 577/98 (Text s významom pre EHP)

20.10.2016   
            
            
               SK
            
            
               Úradný vestník Európskej únie
            
            
               L 284/1
            
         DELEGOVANÉ NARIADENIE KOMISIE (EÚ) 2016/1851
   zo 14. júna 2016,
   ktorým sa prijíma program ad hoc modulov na roky 2019, 2020 a 2021 pre výberové zisťovanie pracovných síl podľa nariadenia Rady (ES) č. 577/98
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 577/98 z 9. marca 1998 o organizácii výberového zisťovania pracovných síl v Spoločenstve (1), a najmä na jeho článok 7a ods. 4,
   keďže:
   
               (1)
            
            
               V súlade s nariadením (ES) č. 577/98 treba stanoviť prvky programu ad hoc modulov na roky 2019, 2020 a 2021.
            
         
               (2)
            
            
               V záujme monitorovania pokroku v dosahovaní spoločných cieľov stratégie Európa 2020 je potrebný komplexný a porovnateľný súbor údajov o organizácii práce a rozvrhnutí pracovného času, ako aj podrobnejšie údaje o účasti na trhu práce.
            
         
               (3)
            
            
               V súvislosti s prebiehajúcou diskusiou o flexiistote (2) a výslovnou potrebou väčšej adaptability tak podnikov, ako aj pracovníkov v Európe, čo predstavuje kľúčový bod zdôraznený v európskej stratégii zamestnanosti a v usmerneniach politík zamestnanosti (3), je potrebné zbierať údaje v rámci rozsiahleho európskeho zisťovania rozsahu uplatňovania rôznych nových spôsobov organizácie práce, rozvrhnutia pracovného času a skúseností pracovníkov s nimi.
            
         
               (4)
            
            
               Komisia vo svojom oznámení o strategickom rámci EÚ v oblasti ochrany zdravia a bezpečnosti pri práci na obdobie rokov 2014 – 2020 (4) zdôraznila, že je dôležité zlepšiť zber štatistických údajov o pracovných úrazoch a chorobách, vystavení rizikám v zamestnaní a zlom zdravotnom stave súvisiacom so zamestnaním. Nový ad hoc modul o pracovných úrazoch a zdravotných problémoch súvisiacich so zamestnaním by umožnil porovnávať údaje zaslané členskými štátmi v rámci projektu Európska štatistika pracovných úrazov so situáciou ľudí na trhu práce a zbierať údaje o zdravotných problémoch súvisiacich so zamestnaním. Okrem toho by mal poskytnúť informácie o vystavení rizikovým faktorom pre telesné a duševné zdravie v zamestnaní.
            
         
               (5)
            
            
               Komisia vo svojom oznámení Európska migračná agenda
                   (5) uznala potrebu vypracovať štrukturálne opatrenia súvisiace s migráciou. Mali by sa podporovať opatrenia na integráciu migrantov vrátane iniciatív na zlepšenie jazykových a odborných zručností a uľahčenie uznávania kvalifikácií a prístupu na trh práce. Okrem toho sa jedna z kľúčových oblastí, ktorými sa zaoberá odporúčanie Rady (EÚ) 2015/1184 (6), zameriava na odstránenie prekážok účasti na trhu práce a znižovanie rozdielov v zamestnanosti znevýhodnených osôb vrátane rozdielu medzi občanmi Únie a občanmi krajín mimo Únie. V tejto súvislosti sú potrebné podrobné údaje o situácii v oblasti zamestnanosti migrantov, aby bolo možné zabezpečiť spoľahlivé podklady na rozhodovanie,
            
         PRIJALA TOTO NARIADENIE:
   Článok 1
   Prijíma sa program ad hoc modulov na roky 2019, 2020 a 2021 pre výberové zisťovanie pracovných síl stanovený v prílohe.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. júna 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 77, 14.3.1998, s. 3.
   
      (2)  Flexiistota je integrovaná stratégia na posilnenie flexibility a zároveň aj istoty na trhu práce. Má zosúladiť potrebu zamestnávateľov mať flexibilných pracovníkov a potrebu pracovníkov nemusieť sa obávať dlhých období nezamestnanosti.
   
      (3)  Rozhodnutie Rady (EÚ) 2015/1848 z 5. októbra 2015 o usmerneniach politík zamestnanosti členských štátov na rok 2015 (Ú. v. EÚ L 268, 15.10.2015, s. 28).
   
      (4)  COM(2014) 332 final zo 6. júna 2014.
   
      (5)  COM(2015) 240 final z 13. mája 2015.
   
      (6)  Odporúčanie Rady (EÚ) 2015/1184 zo 14. júla 2015 o hlavných smeroch hospodárskych politík členských štátov a Európskej únie (Ú. v. EÚ L 192, 18.7.2015, s. 27).
   
      PRÍLOHA
      
         VÝBEROVÉ ZISŤOVANIE PRACOVNÝCH SÍL
      
      
         Viacročný program ad hoc modulov na roky 2019 – 2021
      
      
         Organizácia práce a rozvrhnutie pracovného času
      
      
         Referenčné obdobie: 2019
      
         Časti modulu (oblasti, o ktorých treba poskytnúť podrobnejšie informácie):
      
      
                   
               
               
                  Časť 1 modulu: Flexibilita pracovného času
                  
                     Cieľ: poskytovať podrobnejšie informácie o tom, ako môžu pracovníci rozhodovať o svojom pracovnom čase a neprítomnosti, ale aj o tom, ako často si pracovníci musia zmeniť pracovný čas.
               
            
                   
               
               
                  Časť 2 modulu: Pracovné metódy
                  
                     Cieľ: zbierať informácie o časovom tlaku, priamom riadení a samostatnosti v pracovnom prostredí.
               
            
                   
               
               
                  Časť 3 modulu: Pracovisko
                  
                     Cieľ: poskytnúť viac podrobností o pracovisku a čase dochádzania, t. j. čase potrebnom na cestu z domu do práce.
               
            
         Pracovné úrazy a iné zdravotné problémy súvisiace s prácou
      
      
         Referenčné obdobie: 2020
      
         Časti modulu (oblasti, o ktorých treba poskytnúť podrobnejšie informácie):
      
      
                   
               
               
                  Časť 1 modulu: Pracovné úrazy
                  
                     Cieľ: identifikovať pracovné úrazy, ktoré vedú k zraneniam, ich druh a ich vplyv z hľadiska stratených pracovných dní alebo zdravotného postihnutia.
               
            
                   
               
               
                  Časť 2 modulu: Zdravotné problémy súvisiace s prácou
                  
                     Cieľ: určiť telesné alebo duševné zdravotné problémy, ktoré vznikli alebo sa zhoršili v dôsledku vykonávania práce, ich druh a ich vplyv z hľadiska stratených pracovných dní alebo zdravotného postihnutia.
               
            
                   
               
               
                  Časť 3 modulu: Rizikové faktory pre telesné zdravie a/alebo duševnú pohodu
                  
                     Cieľ: analyzovať, či sú pracovníci vystavení rizikovým faktorom, ktoré môžu mať vplyv na ich telesné a/alebo duševné zdravie.
               
            
         Pracovná situácia migrantov a ich priamych potomkov
      
      
         Referenčné obdobie: 2021
      
         Časti modulu (oblasti, o ktorých treba poskytnúť viac informácií):
      
      
                   
               
               
                  Časť 1 modulu: Podkladové informácie
                  
                     Cieľ: poskytnúť viac podrobností o migrantoch a ich priamych potomkoch (1), najmä o vzdelaní rodičov a hlavnom dôvode ich migrácie.
               
            
                   
               
               
                  Časť 2 modulu: Jazykové znalosti
                  
                     Cieľ: zozbierať informácie o tom, ako migranti vnímajú svoje jazykové znalosti.
               
            
                   
               
               
                  Časť 3 modulu: Prekážky a podpora účasti na trhu práce
                  
                     Cieľ: získať informácie o prekážkach, ktoré bránia účasti na trhu práce (napr. uznávanie kvalifikácií získaných v zahraničí alebo prekážky súvisiace so zahraničným pôvodom) a o individuálnych prístupoch pri hľadaní zamestnania.
               
            
         (1)  Migranti sú tu definovaní ako osoby narodené v zahraničí, ktoré môžu byť aj štátnymi príslušníkmi tretích krajín. Priami potomkovia migrantov by sa mali chápať ako druhá generácia imigrantov, t. j. osoby narodené v tuzemsku, ktorých aspoň jeden rodič sa narodil v zahraničí.